‘Wonderwerk’ dat bejaarde mesaanval oorleefJulie Haremse. Foto: Facebook. ŉ Familielid van Julie Haremse (82), die vrou wat verlede week wreed in haar huis in Phalaborwa aangeval is, het, het vertel Haremse het verbete teen haar aanvaller geveg, maar is teruggesleep in haar motorhuis in voordat sy daarin kon slaag om te ontsnap. Rohan Eloff, Haremse se kleinseun, het aan Maroela Media die traumatiese gebeure van die aanval op sy ouma vertel. Volgens Eloff sou Haremse die middag by iemand gaan kuier het toe sy oorval is. Haar motor was buite die hek voor die huis en Haremse het vinnig in die huis ingegaan om reg te maak. “Die man het haar aangeval en toe teruggesleep motorhuis toe. Ons hoor sy het selfs drie keer amper ontsnap, maar die vierde keer toe hy haar steek kon sy nie wegkom nie,” het Eloff gesê. Die aanvaller het glo daarna ŉ soort gel-middel in haar motor se enjin gegooi, vermoedelik om te verhoed dat die motor kan ry, en in haar huis ingegaan. Eloff het gesê sy ouma het ŉ geluid in die huis gehoor maar kan nie bevestig of dit die televisie of moontlik ŉ tweede aanvaller was nie. Sy het gesê sy het net een aanvaller gesien. Volgens Eloff bak sy ouma graag en is daar altyd lekkernye en gebak in die huis. “Hy het daarvan geëet, TV gekyk en in haar bed gelê. Hy het selfs haar ringnek-voël, wat uiteraard gewoond is aan my ouma, in die laai gesit omdat die voël baie geraas gemaak het,” het Eloff gesê. Die polisie het vroeër aan Maroela Media gesê Haremse het ernstige steekwonde aan haar keel en linkerarm opgedoen, haar bene was vasgebind en kleefband is om haar nek gebind. Eloff het dit bevestig en gesê hulle vermoed die kleefband kon moontlik sy ouma se lewe gered het. Haremse is die volgende oggend omstreeks 09:00 deur een van haar bure gevind nadat hy onraad vermoed het toe hy die motor buite die hek sien staan het. Dit is nie duidelik wanneer die aanvaller hom uit die voete gemaak het nie. “Ons kan nie verstaan hoekom niemand vroeër onraad vermoed het toe my ouma se motor oornag buite die hek gestaan het nie,” het Eloff gesê. Volgens Eloff is Haremse se stembande beseer tydens die voorval en het die dokters by die private hospitaal in Tzaneen aan die familie gesê dit is ŉ wonderwerk dat sy die aanval oorleef het. Haremse sal na verwagting nog twee dae in die hospitaal aanbly. Julie Haremse. Foto: Facebook. Lt.kol. Moatshe Ngoepe, provinsiale woordvoerder van die polisie, het Dinsdag aan Maroela Media gesê ŉ saak van huisroof word ondersoek. “Weens [Haremse se] ernstige beserings was sy nie in staat om te praat nie,” het Ngoepe gesê. Die aanvaller se skoene, broek en selfs die mes waarmee Haremse aangeval is, is in die huis aangetref. “Ons vermoed hy het van my ouma se oorlede man se klere aangetrek voordat hy gevlug het,” het Eloff gesê. Ngoepe het gesê Haremse se selfoon en ŉ onbekende hoeveelheid kontant is geroof. Volgens Eloff is haar skootrekenaar ook gebuit.